***O soño do guieiro***, subtitulado ***Poemas, poemiñas e poemoides***, é un libro de poemas de Florencio Delgado Gurriarán publicado na Colección Opúsculos de poesía de Ediciós do Castro en 1986.

Características
---------------

Publicado na Colección Opúsculos de poesía de Ediciós do Castro en 1986, está dedicado a Castelao. Volve recoller poemas doutros momentos vitais, expresión xa da súa musa cívica, xa da elexíaca. O volume inclúe ademais algúns dos seus poemas sociolingüísticos, unha das facetas máis notables da súa poética. Recompilación da poesía de loita, de combate, desde a guerra civil, a posguerra e o exilio. Inclúe moitas composicións que xa apareceran no *Cancioneiro da loita galega.*

Nos dous últimos libros hai mostras elocuentes do seu talento satírico, cando retrata o ditador Francisco Franco ou describe o desleixo lingüístico de certos falantes.

É unha obra que se inspira nos valores da súa terra de Valdeorras, nas paisaxes, nos costumes, nos tipos humanos, mais que non renuncia a outros rexistros, en parte, froito das circunstancias vividas: poesía política, denuncia e crítica social…

Para a Editorial Galaxia:

> 
> 
> Florencio Delgado Gurrriaran recolle en *O soño do guieiro*, como homenaxe ao seu amigo e compañeiro político, Castelao, poemas de corte social e reivindicativo publicados durante a República, a guerra e o exilio, dos que indica que son "a miña resposta a certos aconteceres deste século noso que xa anda nas encollas; son a expresión do meu reaxir de home galeguista, demócrata e liberal, amigo da España e da Galiza renascentes —amizades perfectamente compatibeis— e adversario decidido das ditaduras dereitistas ou esquerdistas"..
> 
>

Edicións
--------

Foi reeditado en Xerais en 2022 da man de Xosé Ramón Pena e en Galaxia no mesmo ano en edición de Dulce Fernández Graña.

Poemas
------

* *O soño do guieiro*

> 
> 
> ...  
> Emporiso, Daniel, Guieiro noso  
> a Galiza é máis forte que o malfado  
> e ha de ser, o teu soño, realidade.   
> Eis o Voto, que cómpre che fagamos  
> pra que, no Alén froreza  
> o teu sorrir de BON E XENEROSO
> 
> 

***Da fala e do castrapo***

* *Carta de Juan de la Era al doutor*
* *Cantarelas do castrapo (panxoliñas leigas)*

> 
> 
> ...  
> O esquecernos o galego  
> para falar en castraño,  
> é coma o choio da toupa  
> que os ollos deu por un rabo  
> ...
> 
> 

***Da guerra***

* *Fóra popes das sombras*
* *Guerrilleiro*
* *Alexandre Bóveda*

> 
> 
> ...  
> Varudo paladín na noite urxente  
> -viñera o tempo da maturidade-,  
> man na fouce, segache a nosa herdade,  
> á chamada dos bardos, obedente.  
> ...
> 
> 

* *Morte de Alexandre Bóveda*
* *Un guerrilleiro*
* *Segundo García Núñez*
* *A un vello falanxista*

> 
> 
> ...  
> Falanxista, falanxista,  
> virado de aguia en cordeiro:  
> non leves feixe de frechas,  
> non leves xugo no peito.  
> ...
> 
> 

* *Os lobos da xente*
* *Levan a Cristo por fóra...*
* *Ía á misa das doce...*
* *"Home pequeno - fol de veneno"*

> 
> 
> ...  
> Alacrán con mando,  
> sapo con estrelas,   
> arañón con cruces,  
> cobra pezoñenta.  
> ...
> 
> 

* *As cabalgaduras do Farrucón Farruquiño. Muiñeira*

***Do exilio***

* *Galiza ergueita*
* *Inda non*
* *"Dou ao demo o millor" (dixo o que araba cos lobos)*
* *Ranae ad solem(\*)*
* *"Per me regis regnam"*
* *Subdesenrolo*

> 
> 
> ...  
> Velliños encrequenados  
> toman, quedos, a raxeira,   
> a profundar no baleiro,  
> no ren, na vida famenta.  
> ...
> 
> 

* *A nova arte poética*
* *Nenia a "Tata Lázaro"*

***Pregos, poemiñas, descordos e poemoides***

* *De camiñas monocromas...*
* *Pregos a Santa Liliana*
* *Poemiñas da terra asolagada*

> 
> 
> ...  
> Espellos de auga nos vales,  
> ondas de frouma nos tesos.   
> Na Galiza de arastora  
> xa non caben os galegos!  
> ...
> 
> 

* *Poemiñas inxenuos*
* *Desacordo do sin e do Non*
* *Desacordo do gregario*
* *Coda*
* *Eu son insuficiente*
* *Para se levar ben todas as xentes do mundo*
* *Ditos do pobo galego*
* *Celso Emilio Ferreiro*

> 
> 
> Por ti chora a Galiza malfadada  
> e por ti chora o pobo laceirado...  
> Por ti, Poeta, "Bon e Xeneroso".
> 
> 

* *O galego...*
* *Eu!*
* *Non!*
* *Sin!*
* *Coda. Asasinos*

Notas
-----

1. ↑  Pena 2022, p. 43.
2. ↑  "As Letras Galegas 2022 homenaxearán a Florencio Delgado Gurriarán". *Real Academia Galega*. 2/7/2021.
3. ↑  Freixanes, Víctor. "Galicia infinda". *Real Academia Galega*. Consultado o 2022-02-26.
4. ↑  "Galicia infinda". *Editorial Galaxia*. Consultado o 2022-02-22.
5. ↑  Pena 2022.
6. ↑  Fernández Graña 2022.
7. ↑  Pena 2022, p. 301.
8. ↑  Pena 2022, p. 309.
9. ↑  Pena 2022, p. 320.
10. ↑  Pena 2022, p. 328.
11. ↑  Pena 2022, p. 336.
12. ↑  Pena 2022, p. 359.
13. ↑  Pena 2022, p. 371.
14. ↑  Pena 2022, p. 390.

Véxase tamén
------------

### Bibliografía

* Fernández Graña, Dulce, ed. (2022). *Florencio Delgado Gurriarán. O soño do guieiro*. Vigo: Galaxia. ISBN 978-84-9151-786-3.
* Pena, Xosé Ramón, ed. (2022). *Florencio Delgado Gurriarán. Obra poética*. Vigo: Xerais. ISBN 978-84-1110-060-1.